Ifølge en pressemeddelelse fra 3F Bygningsarbejderne Fyn er 124 bygningsarbejdere blevet snydt for 7,8 millioner kroner i løn.

- Hvis de udenlandske virksomheder vil arbejde her, skal de overholde de danske vilkår, siger formanden for 3F Bygningsarbejderne Fyn, Allan Due Pedersen, i en pressemeddelelse udsendt fredag formiddag.

3F Bygningsarbejderne Fyn går ud med nyheden, efter at fagforeningen har afsløret snyd for næsten otte millioner løn-kroner hos en enkelt virksomhed på Facebook-byggeriet i Odense.

Han er frustreret over, at 3F Bygningsarbejderne Fyn har måttet bruge et halvt år på at afsløre snyderiet.

- Vi har fra starten af byggeriet tilbudt informations-møder, hvor vi blandt andet ville forklare virksomhederne og deres ansatte, hvordan det danske arbejdsmarked fungerer. Men det er blevet afvist blankt, forklarer Allan Due Pedersen i pressemeddelelsen.

Snyderiet er knyttet til virksomheden Ardmac Aps, som 3F Bygningsarbejderne Fyn i februar i år indkaldte til et møde. Ardmac Aps henviste til et andet firma kaldet Errigal, som er et dansk anpartsselskab med 124 ansatte. Dette firma, Errigal, var ifølge 3F Bygningsarbejderne Fyn "usædvanligt tilbageholdende med at fremskaffe dokumentation for lønninger," forklarer faglig sekretær Christian Foli Jensen i pressemeddelelsen.

Han har arbejdet med sagen siden februar.

Errigal har fremlagt mangelfuld dokumentation til 3F og er udeblevet fra møderne, forklarer 3F. Ifølge 3F har Dansk Byggeri og Errigal igennem hele sags-processen været meget tilbageholdende med fremsendelse af den ønskede dokumentation. Den modtog 3F Bygningsarbejderne Fyn først den 12. juli. Det viste sig, at medarbejderne har fået en netto-løn på mellem 1750 og 2150 Euro om måneden svarende til cirka 13.000-16.000 kroner i månedsløn.

- Det viste sig, at medarbejderne mangler både søgne- og helligdagsbetaling, pension, betaling for overarbejde, og der var flere andre brud på overenskomsten, blandt andet omkring arbejdstiden, siger faglig sekretær Christian Foli Jensen i pressemeddelelsen.

I alt mangler der, ifølge 3F, udbetalinger på 7.8 millioner kroner.

Den medarbejder, der skal have mest i efterbetaling, skal have 148.000 kroner, svarende til 800 kroner om dagen.

Fyens Stiftstidende har taget kontakt til Mace Group, der er hovedentreprenør på byggeriet, men har endnu ikke hørt tilbage for en kommentar.

Fyens Stiftstidende har været i kontakt med Facebooks nordiske kommunikationschef, Peter Münster, som ikke har nogen kommentarer, men henviser til Mace Group.